Tripofobia

Tripofobia merupakan sejenis ketidakselesaan yang timbul apabila melihat gugusan atau corak padat yang melibatkan lubang atau benjolan kecil. Antara gejala yang mungkin terlibat adalah termasuk perasaan geli-geleman, ketakutan atau keresahan. Selain itu perasaan loya atau kegatalan turut dapat dirasai oleh mereka yang terlibat.

Terdapat beberapa objek yang mencetus perasaan ini, seperti sarang lebah, buah biji teratai mahupun buih-buih padat yang terapung di atas permukaan kopi dalam cawan. Walaupun perasaan ini tidak diiktiraf secara rasmi sebagai gangguan mental yang berasingan setakat tahun 2018, ia mungkin dapat didiagnosis sebagai fobia secara khusus jika perasaan ketakutan dan keresahan terhadap objek pencetus itu berlaku secara keterlaluan. Terdapat hipotesis yang mengaitkan perasaan tripofobia ini dengan tindak balas pertahanan berevolusi yang keterlampauan menentang eksoparasit atau haiwan beracun. Terapi pendedahan mungkin merupakan suatu rawatan yang boleh mengatasi perasaan ini.

Kira-kira 16% orang menghasilkan tindak balas yang berlainan peringkat perasaan teruknya apabila melihat objek seperti pod biji teratai, dan golongan wanita lebih kerap terjejas berbanding golongan lelaki. Istilah trypophobia dicipta oleh seorang peserta forum dalam talian pada tahun 2005, yang berasal daripada perkataan bahasa Yunani "trypo" yang bermaksud "lubang gerudi" dan "phobos" bermaksud "ketakutan". Ia menjadi topik popular di media sosial pada lingkungan era 2000-an. Kajian secara rasmi bermula sekitar tahun 2010 oleh ahli psikologi Geoff Cole dan Arnold Wilkins.

 Rujukan